CELEX: 22021D1316
Language: ro
Date: 2021-08-02 00:00:00
Title: Decizianr. 1/2021 a Comitetului de cooperare vamală AES-UE din 2 august 2021 privind o derogare de la regulile de origine stabilite în Protocolul nr. 1 la Acordul interimar de instituire a unui cadru pentru un Acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, pentru a ține seama de situația specială din Mauritius în ceea ce privește Thyrsites atun sărat [2021/1316]

10.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 287/13
               
            
         DECIZIAnr. 1/2021 A COMITETULUI DE COOPERARE VAMALĂ AES-UE
         din 2 august 2021
         privind o derogare de la regulile de origine stabilite în Protocolul nr. 1 la Acordul interimar de instituire a unui cadru pentru un Acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, pentru a ține seama de situația specială din Mauritius în ceea ce privește Thyrsites atun sărat [2021/1316]
         COMITETUL DE COOPERARE VAMALĂ,
         având în vedere Acordul interimar de instituire a unui cadru pentru un Acord de parteneriat economic între state din Africa de Est și de Sud (denumite în continuare „AES”), pe de o parte, și Comunitatea Europeană și statele sale membre, pe de altă parte, în special articolul 43 alineatul (4) din Protocolul nr. 1,
         întrucât:
         
                     (1)
                  
                  
                     Acordul interimar de instituire a unui cadru pentru un Acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte (1) (denumit în continuare „APE interimar”), se aplică, cu titlu provizoriu, de la 14 mai 2012 între Uniune și Republica Madagascar, Republica Mauritius, Republica Seychelles și Republica Zimbabwe. Acesta se aplică, de asemenea, cu titlu provizoriu, de la 7 februarie 2019, între Uniunea Europeană și Uniunea Comorelor.
                  
               
                     (2)
                  
                  
                     Protocolul nr. 1 la APE interimar UE-AES privind definirea noțiunii de „produse originare” și metodele de cooperare administrativă a fost modificat prin Decizia nr. 1/2020 a Comitetului APE din 14 ianuarie 2020, cu efect de la 31 martie 2020 (2).
                  
               
                     (3)
                  
                  
                     În temeiul articolului 44 alineatul (1) din Protocolul nr. 1, Comitetul de cooperare vamală AES-UE poate adopta o decizie de acordare a unei derogări de la regulile de origine prevăzute în protocolul respectiv.
                  
               
                     (4)
                  
                  
                     La 2 octombrie 2017, Comitetul de cooperare vamală AES-UE a adoptat Decizia nr. 2/2017, acordând o derogare de la regulile de origine cu privire la 120 de tone de Thyrsites atun sărat importate în Uniunea Europeană de la 2 octombrie 2017 până la 1 octombrie 2018.
                  
               
                     (5)
                  
                  
                     La 14 ianuarie 2019, Comitetul de cooperare vamală AES-UE a adoptat Decizia nr. 1/2019, acordând o a doua derogare de la regulile de origine cu privire la 100 de tone de Thyrsites atun sărat importate în Uniunea Europeană de la 14 ianuarie 2019 până la 13 ianuarie 2020.
                  
               
                     (6)
                  
                  
                     La 5 mai 2020, Comitetul de cooperare vamală AES-UE a adoptat Decizia nr. 1/2020, acordând o a treia derogare de la regulile de origine cu privire la 100 de tone de Thyrsites atun sărat importate în Uniunea Europeană de la 5 mai 2020 până la 4 mai 2021.
                  
               
                     (7)
                  
                  
                     La 31 martie 2021, Mauritius a prezentat, în conformitate cu articolul 44 alineatul (1) din Protocolul nr. 1 la APE interimar, o a patra cerere de derogare de la regulile de origine cu privire la 120 de tone de Thyrsites atun sărat de la poziția 0305 69 din SA, care urmează să fie importate în Uniune din iunie 2021 până în iunie 2022. La 17 mai 2021, ca răspuns la o scrisoare din partea Comisiei, Mauritius a furnizat informații suplimentare.
                  
               
                     (8)
                  
                  
                     În cererea sa, Mauritius reamintește problemele recurente de aprovizionare cu care se confruntă pentru a respecta regulile de origine. Mauritius invocă în special indisponibilitatea de Thyrsites atun originar din Uniune sau din Mauritius și nerentabilitatea investițiilor în nave pentru a îndeplini condițiile stabilite la articolul 6 alineatul (2) din Protocolul nr. 1 pentru pescuitul de Thyrsites atun. Mauritius susține că Thyrsites atun din alte state părți la APE din Africa, zona Caraibilor și Pacific („alte state ACP părți la APE”), cu care cumulul este posibil, este prea scump (de exemplu, Thyrsites atun din Namibia) sau nu îndeplinește cerințele privind calitatea și aprovizionarea regulată. Mauritius concluzionează că nu poate decât să continue să se aprovizioneze cu materii prime neoriginare pentru industria sa de prelucrare, mai exact cu Thyrsites atun importat din Noua Zeelandă. Conform cifrelor prezentate de Mauritius, valoarea adăugată în Mauritius reprezintă doar 17,5 % din valoarea produselor finite.
                  
               
                     (9)
                  
                  
                     Conform articolului 44 alineatul (1) din Protocolul nr. 1, Comitetul de cooperare vamală poate adopta derogări de la protocol în cazul în care acestea sunt justificate de dezvoltarea industriilor existente sau de crearea de noi industrii în statele AES și că Uniunea trebuie să răspundă pozitiv tuturor cererilor statelor AES care sunt justificate în mod corespunzător în conformitate cu articolul respectiv și care nu pot cauza prejudicii grave unei industrii existente a Uniunii.
                  
               
                     (10)
                  
                  
                     Articolul 44 alineatele (3) și (5) din Protocolul nr. 1 adaugă că examinarea cererilor trebuie să țină seama în special de situarea geografică a statului AES în cauză, ținând seama în mod favorabil de statele AES insulare, și de cazurile în care aplicarea regulilor de origine existente ar afecta în mod semnificativ capacitatea unei industrii existente dintr-un stat AES de a-și continua exporturile către Uniune.
                  
               
                     (11)
                  
                  
                     În urma analizei, s-a concluzionat că aplicarea regulilor de origine existente pentru produsele în cauză ar afecta capacitatea industriei existente de mici dimensiuni care produce Thyrsites atun sărat în Mauritius să-și continue exporturile către Uniune; trebuie luată în considerare situația geografică a Republicii Mauritius, care este o insulă mică aflată la distanță mare de piețele sale de export și de sursele sale de importuri; derogarea solicitată nu ar cauza prejudicii grave unei industrii existente din Uniune; iar derogările acordate anterior nu au depășit cinci ani.
                  
               
                     (12)
                  
                  
                     Derogările prevăzute la articolul 44 din Protocolul nr. 1 trebuie, totuși, să rămână soluții temporare și nu trebuie utilizate ca modalitate de modificare permanentă a regulilor de origine convenite.
                  
               
                     (13)
                  
                  
                     Cu toate acestea, cererea și clarificările suplimentare furnizate de Mauritius nu indică nicio măsură concretă care a fost luată pentru a depăși situația existentă și pentru a respecta în permanență regulile de origine convenite. Mauritius indică faptul că dezvoltarea propriei flote pentru capturarea de Thyrsites atun nu este fezabilă și că respectarea regulii de origine în viitor depinde de posibilitatea de a încheia în cele din urmă acorduri comerciale cu furnizorii din Namibia sau de a convinge flota UE care își desfășoară activitatea în regiune să pescuiască Thyrsites atun.
                  
               
                     (14)
                  
                  
                     Din aceste motive, prezenta derogare trebuie să fie ultima derogare acordată pentru aceleași produse și în aceleași condiții.
                  
               
                     (15)
                  
                  
                     Mauritius a solicitat derogarea pentru o cantitate de 120 de tone de Thyrsites atun sărat pentru anul 2021/2022. Pe baza utilizării efective a derogării anterioare acordate prin Decizia 1/2020, nu pare adecvată majorarea contingentului pentru perioada solicitată față de contingentul acordat pentru anul 2020/2021. Prin urmare, trebuie să se acorde o derogare Republicii Mauritius pentru o perioadă suplimentară de un an, pentru 100 de tone de Thyrsites atun sărat de la poziția 0305 69 din SA, respectându-se astfel capacitatea industriei existente de a-și continua exporturile către Uniune.
                  
               
                     (16)
                  
                  
                     Regulamentul de punere în aplicare (UE) 2015/2447 al Comisiei (3) prevede norme privind gestionarea contingentelor tarifare. Normele respective trebuie aplicate gestionării cantității pentru care se acordă derogarea prin prezenta decizie.
                  
               
                     (17)
                  
                  
                     Pentru a se permite o monitorizare eficientă a funcționării derogării, autoritățile din Mauritius trebuie să comunice în mod regulat Comisiei informații în legătură cu certificatele de circulație EUR.1 eliberate sau cu declarațiile pe factură întocmite pentru produsele în cauză,
                  
               DECIDE:
         
            Articolul 1
            Prin derogare de la dispozițiile Protocolului nr. 1 la APE interimar și în conformitate cu articolul 44 alineatul (1) din protocolul respectiv, Thyrsites atun sărat de la poziția 0305 69 din SA (codul NC 0305 69 80) fabricat din Thyrsites atun neoriginar de la poziția 0303 89 din SA este considerat ca fiind originar din Mauritius în conformitate cu condițiile stabilite la articolele 2-5 din prezenta decizie.
         
         
            Articolul 2
            Derogarea prevăzută la articolul 1 se aplică, pentru o perioadă de timp limitată la un an de la data adoptării prezentei decizii, produsului și cantității prevăzute în anexa la prezenta decizie, declarate pentru punerea în liberă circulație pe teritoriul Uniunii ca provenind din Mauritius.
         
         
            Articolul 3
            Cantitatea stabilită în anexă se gestionează în conformitate cu articolele 49-54 din Regulamentul de punere în aplicare (UE) 2015/2447 al Comisiei.
         
         
            Articolul 4
            Autoritățile vamale din Mauritius efectuează controale cantitative ale exporturilor de produse menționate la articolul 1.
            Înainte de sfârșitul lunii următoare fiecărui trimestru, autoritățile vamale din Mauritius transmit Comisiei, prin intermediul Secretariatului Comitetului de cooperare vamală, o situație a cantităților pentru care au fost eliberate certificate de circulație EUR.1 sau pentru care au fost întocmite declarații pe factură în temeiul prezentei decizii, precum și numerele de serie ale certificatelor respective sau referințele declarațiilor pe factură respective.
         
         
            Articolul 5
            Caseta 7 din certificatele de circulație EUR.1 eliberate sau declarațiile pe factură întocmite în temeiul prezentei decizii trebuie să conțină una dintre următoarele indicații:
            „Derogation – Decision No 1/2021 of the ESA-EU Customs Cooperation Committee of 2 August 2021”;
            „Dérogation – Décision n° 1/2021 du Comité de Coopération Douanière AfOA-UE du 2 août 2021”.
         
         
            Articolul 6
            
               (1)   Mauritius și Uniunea adoptă măsurile necesare care le revin pentru a pune în aplicare prezenta decizie.
            
            
               (2)   În cazul în care, pe baza unor informații obiective, Uniunea constată nereguli, fraude sau o nerespectare repetată a obligațiilor prevăzute la articolul 4, Uniunea poate solicita suspendarea temporară a derogării menționate la articolul 1, în conformitate cu procedura prevăzută la articolul 22 alineatele (5) și (6) din APE interimar.
            
         
         
            Articolul 7
            Derogarea prevăzută la articolul 1 nu se reînnoiește.
         
         
            Articolul 8
            Prezenta decizie intră în vigoare la 2 august 2021.
         
         
            Adoptată la Bruxelles, 2 august 2021.
            
               Beryl Shirley SAMSON
               
                  Reprezentantul statelor AES
               
               
                  în numele statelor AES
               
            
            
               Jean-Michel GRAVE
               
                  Comisia Europeană
               
               
                  în numele Uniunii Europene
               
            
         
         
            (1)  JO L 111, 24.4.2012, p. 2.
         
            (2)  JO L 93, 27.3.2020, p. 1.
         
            (3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).
      
      
         
            ANEXĂ
            
                        Număr de ordine
                     
                     
                        Cod NC
                     
                     
                        Cod TARIC
                     
                     
                        Denumirea mărfurilor
                     
                     
                        Perioadă
                     
                     
                        Greutate netă
                        (în tone)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        
                           Thyrsites atun, sărat
                     
                     
                        7.8.2021-6.8.2022
                     
                     
                        100